ໃນຕອນບ່າຍຂອງວັນທີ 1 ກໍລະກົດ 2022, ພະນະທ່ານ ສີສະຫວາດ ອິນພະຈັນ, ເອກອັກຄະລັດຖະທູດວິສາມັນຜູ້ມີອຳນາດເຕັມແຫ່ງ ສປປລາວ ປະຈຳສະຫະລັດອາເມລິກາ ແລະ ການາດາ ພ້ອມດ້ວຍຄະນະ ໄດ້ຕ້ອນຮັບການເຂົ້າຢ້ຽມຂໍ່ານັບໂດຍຄະນະນັກທຸລະກິດຄົນອາເມລິກາ ແລະ ຄົົນເຊື້ອຊາດລາວຈຳນວນໜຶ່ງ ລວມມີ ທ່ານ Rodney, ອະດີດລັດຖະມົນຕີກະຊວງຄົມມະນາຄົມອາເມລິກາ; ທ່ານ Frank Samolis, ປະທານຮ່ວມໜ່ວຍງານການຄ້າສາກົນ, ຜູ້ຊ່ຽວຊານດ້ານກົດ ໝາຍ ແລະ ນະໂຍບາຍການຄ້າສາກົນ, ແລະ ທ່ານ Michael Curto, ຜູ້ຈັດການ ແລະ ຫຸ້ນສ່ວນຂອງບໍລິສັດ Squire Patton Boggs. ບໍລິສັດດັ່ງກ່າວເປັນບໍລິສັດທີ່ປຶກສາດ້ານກົດໝາຍທີ່ໃຫຍ່ ແລະ ມີຊື່ສຽງໃນສ.ອາເມລິກາ ທີ່ໃຫ້ບໍລິການດ້ານກົດໝາຍໃຫ້ແກ່ພາກລັດ, ຫົວໜ່ວຍທຸລະກິດ ໃນການພັດທະນາເສດຖະກິດ, ໂຄງລ່າງພື້ນຖານ ແລະ ອື່ນໆ, ມີຫ້ອງການຫຼາຍກວ່າ 40 ແຫ່ງຢູ່ໃນ 20 ປະເທດທົ່ວໂລກ ແລະ ມີພະນັກງານຫຼາຍກວ່າ 1500 ຄົນ ລວມທັງ ຜູ້ທີ່ມີຊື່ສຽງ ແລະ ມີຄວາມຊ່ຽວຊານໃນການແກ້ໄຂບັນຫາຂໍ້ຂັດແຍ່ງໃນສານສາກົນ, ເຊິ່ງໃນປີ 2022 ບໍລິສັດດັ່ງກ່າວ ໄດ້ຖືກຈັດໃນອັດດັບສຸດຍອດຂອງບັນດາບໍລິສັດກົດໝາຍ ໂດຍວາລະສານ The Legal 500 United States, ເຊິ່ງເປັນວາລະສານທີ່ມີຊື່ສຽງໃນວົງການນັກກົດໝາຍ. ສໍາລັບຄະນະນັກທຸລະກິດຄົນເຊື້ອຊາດລາວທີ່ເຂົ້າຮ່ວມຄັ້ງນີ້ມີ ທ່ານ ນາງ ສຸພາ ໄຊປຣະສິດ-ເມ, ອະດີດຜູ້ສະໝັກເລືອກຕັ້ງຜູ້ວ່າການລັດອາຄັດຊໍ, ທ່ານ ວຽງໄຊ ວິໄລກຸນ, ປະທານບໍລິສັດ ວິໄລກຸນ ຂຸດຄົ້ນບໍ່ແຮ່ ຢູ່ ສປປລາວ ພ້ອມດ້ວຍຄະນະລວມທັງໝົດ 5 ທ່ານ.
ຈຸດປະສົງຫຼັກຂອງການພົບປະຄັ້ງນີ້, ແມ່ນເພື່ອຮັບຟັງການສະແດງຄວາມສົນໃຈໃນການຮ່ວມມືດ້ານທຸລະກິດ ແລະ ລົງທຶນ ຢູ່ ສປປລາວ ຮ່ວມກັບບໍລິສັດທີ່ລົງທຶນຢູ່ ສປປລາວ ໂດຍບໍລິສັດ Squire Patton Boggs, ເຊິ່ງໃນໂອກາດດັ່ງກ່າວພະນະທ່ານ ສີສະຫວາດ ອິນພະຈັນ, ໄດ້ສະແດງຄວາມຕ້ອນຮັບຄະນະນັກທຸລະກິດດັ່ງກ່າວ ແລະ ໄດ້ຖືໂອກາດນີ້ ແຈ້ງທ່າ ແຮງໃນການລົງທຶນຢູ່ ສປປລາວ ໃນດ້ານຕ່າງໆ ເຊັ່ນ: ດ້ານພະລັງານສະອາດ, ດ້ານໂຄງລ່າງພື້ນຖານ, ດ້ານກະສິກຳ, ການຂຸດຄົ້ນບໍ່ແຮ່, ເທັກໂນໂລຊີ ແລະ ອື່ນໆ, ພ້ອມທັງເຊີນຊວນໃຫ້ບໍລິສັດທີ່ສົນໃຈເດີນທາງໄປຢ້ຽມຢາມລາວ ເພື່ອສຶກສາໂອກາດທີ່ເປັນໄປໄດ້ໃນການລົງທຶນ ແລະ ສະຖານທູດລາວຈະຊ່ວຍສະໜອງຂໍ້ມູນຂ່າວສານອັນຖືກຕ້ອງ ແລະ ຊ່ວຍອຳນວຍຄວາມສະດວກ ໃນການປະສານງານລະຫວ່າງພາກສ່ວນທີ່ກ່ຽວຂ້ອງຂອງສ.ອາເມລິກາ ແລະ ສປປລາວ. ໃນໂອກາດດຽວກັນ, ຄະນະນັກທຸລະກິດອາເມລິກາ ໄດ້ສະແດງຄວາມຊົມເຊີຍຕໍ່ທ່ານທູດ ສີສະຫວາດ ອິນພະຈັນ ທີ່ໄດ້ຮັບການແຕ່ງຕັ້ງໃຫ້ເປັນເອກອັກຄະລັດຖະທູດແຫ່ງ ສປປລາວ ປະຈຳສ.ອາເມລິກາ ແລະ ການາດາ, ພ້ອມທັງສະແດງຄວາມເຊື່ອໝັ້ນວ່າ ທ່ານຈະສາມາດປະຕິບັດໜ້າທີ່ອັນມີກຽດສະຫງ່າດ້ວຍຜົນສຳເລັດອັນຈົບງາມ ໃນການສົ່ງເສີມສາຍພົວພັນອັນດີລະຫວ່າງສອງປະ ເທດ ລວມທັງການຊຸກຍູ້ການຮ່ວມມືດ້ານທຸລະກິດ ເພື່ອນຳເອົາຜົນປະໂຫຍດມາສູ່ສອງປະເທດ. ພ້ອມນີ້, ຍັງໄດ້ສະແດງຂອບໃຈຕໍ່ການຕ້ອນຮັບອັນອົບອຸ່ນ ແລະ ເປັນກັນເອງຄັ້ງນີ້.